Lefoko “molema” fa le ranolwa jaaka le ntse le raya ‘yo o sa kgoneng go dirisa, a golafetse kana a bofilwe letsogo la moja.’ A seno se raya gore Ehude e ne e le segole, gongwe a golafetse mo letsogong la moja? Akanya ka se Baebele e se buang malebana le “banna ba ba tlhophilweng ba le makgolo a le supa” ba ba molema ba lotso lwa Babenjamine. Baatlhodi 20:16 ya re: “Mongwe le mongwe wa bano e ne e le yo o konopang maje ka motsekedi go ya selekanyong sa boatlhamo jwa moriri e bile a se ke a fosa.” Go ka direga thata gore ba tlhophilwe ka ntlha ya bokgeleke jwa bone mo ntweng. Go ya ka bakanoki bangwe ba Baebele, lefoko “molema” le raya motho “yo o dirisang letsogo la molema mmogo le la moja,” ka mantswe a mangwe, motho yo o kgonang go dirisa matsogo oomabedi.—Baatlhodi 3:15, The Douay Version.